Útvar hlavného kontrolóra
Mesta Košice

Správa o činnosti hlavného kontrolóra mesta Košice
od XXVI. rokovania MZ

     V zmysle ust. § 18 ods. 4 Štatútu mesta Košice podávam správu o činnosti ÚHK mesta Košice od XXVI. rokovania MZ konaného  dňa 25/06/2009.
     Súčasťou správy o činnosti Útvaru hlavného kontrolóra je 6 správ o vykonaných kontrolách:
1. Správa o výsledku kontroly vybraných nákladových položiek za obdobie roka 2008 v DPMK a.s. 
    Košice,
2. Správa o výsledku kontroly dodržiavania termínov, resp. lehôt pri vybavovaní spisov, dokumentov  
    a žiadostí a taktiež na dodržiavanie a plnenie uznesení MZ v Košiciach za obdobie január – august 
    2009 na UHA mesta Košice,
3. Správa o výsledku kontroly použitia finančných prostriedkov z rozpočtu Mesta Košice v neziskovej 
    organizácii Jazero, Galaktická 9, Košice za rok 2008,
4. Správa o výsledku kontroly hospodárenia a nakladania s majetkom na Základnej škole Želiarska 4, 
    Košice za obdobie rokov 2007 a 2008,
5. Správa o výsledku kontroly hospodárenia a nakladania s majetkom na Základnej škole Polianska 1, 
    Košice za obdobie rokov 2007 a 2008,
6. Správa o výsledku kontroly hospodárenia a nakladania s majetkom na Základnej škole Družicová 4, 
    Košice za obdobie rokov 2007 a 2008.
    V období od XXVI. rokovania MZ som sa zaoberal týmito aktivitami:
-	sťažnosťou majiteľa LINNEX s.r.o., ktorá má prenajatý objekt v BPMK s.r.o. na nesprávne vyúčtovanie nákladov na kúrenie. Po osobnej konzultácii tejto sťažnosti s pracovníkmi BPMK s.r.o. som dňa 07/07/2009 konateľa požiadal o písomné vyjadrenie sa k tejto sťažnosti. Napriek telefonickým urgenciám a písomnej zo dňa 06/10/2009 nie je táto sťažnosť dodnes vybavená, údajne kvôli chýbajúcim podkladom od dodávateľa tepla TEKO a.s.
-	konateľka Atarax s.r.o. sa na mňa obrátila s problémom vyúčtovania poskytnutej dotácie, ktorú dostala na zber podkladov o rekonštrukcii a obnove Východoslovenského múzea v Košiciach. Po viacnásobných konzultáciách s konateľkou a jej účtovníčkou boli predložené doklady, ktoré zdokumentovali použitie dotácie.
-	najviac času som venoval zisteniam kontrolnej skupiny z kontroly na ZŠ Družicová 4, Košice. Podrobnosti sú obsahom správy o tejto kontrole. Naviac som zvolal rokovanie riaditeľa školy, dodávateľa diela, vedúcej a pracovníkov oddelenia školstva MMK a členov kontrolnej skupiny, na ktorom sme prerokovali kontrolné zistenia a ďalší postup. Dodávateľ čiastočne odstránil nedostatky pri realizácii diela. Riaditeľom ZŠ bol požiadaný o vystavenie dobropisu na neoprávnene fakturované položky. Tento problém budem aj naďalej sledovať.
         Z tejto kontroly vyplynul aj návrh na uznesenie týkajúci sa MMK – oddelenia školstva, opakuje sa stav, že sú poskytnuté finančné prostriedky na akcie, ktoré nie sú projektovo a zmluvne dohodnuté. V nedávnej minulosti akcia - rekonštrukcia strechy na ZŠ Postupimská, kde bol daný súhlas na realizáciu stavebných prác bez toho, aby bol spracovaný projekt, podpísaná zmluva o dielo a zmluva o sponzorskom dare na financovanie rekonštrukcie. V tomto prípade – rekonštrukcia ihrísk na ZŠ Družicová 4 – nebol spracovaný projekt, v zmluve o dielo bol uvedený ako stavebný dozor pracovník oddelenia školstva MMK, ktorý o tom vôbec nevedel, finančné prostriedky boli škole pridelené bez zdokumentovania projektovej prípravy diela, pri poskytnutí dodatočných finančných prostriedkov nebol dodržaný postup podľa uzavretej zmluvy o dielo, riaditeľ ZŠ podpísal prevzatie diela bez závad!
-	okrem toho som sa zúčastnil dvoch zasadnutí Fondu zdravia a dvoch zasadnutí nadácie Pro Cassovia.
-	začiatkom októbra som sa ako člen delegácie mesta Košice, spolu s poslancom Mgr. Berberichom a vedúcim kancelárie primátora Ing. Krajňákom, zúčastnil osláv Dňa mesta Užhorod. Na slávnostnom odovzdávaní cien obyvateľom mesta sme prevzali certifikát o pomenovaní ulice Užhorodu názvom Košická v súvislosti s dlhoročnou družbou medzi našimi mestami.      
    V hodnotenom období som čerpal 21 dní dovolenky.

   
Košice 19/10/2009.

Ing. Richard Hojer, v. r.
Hlavný kontrolór mesta Košice